ሰበር ሰሚ ችሎት በክራውን ንግድ ምልክት ላይ የሰጠው የመጨረሻ ውሳኔ ሕገ መንግሥታዊ ትርጉም ያስፈልገዋል ተባለ
ክራውን ሆቴልና ሲክስ ኮንቲኔንትስ ሆቴልስ ኢንክ ከኢትዮጵያ አዕምሯዊ ንብረት ጥበቃ ጽሕፈት ቤት እስከ ሰበር ሰሚ ችሎት ድረስ ክርክር ባደረጉት “CROWN HOTEL” እና “CROWN PLAZA” የንግድ ምልክት ጉዳይ፣ የፌዴራል ጠቅላይ ፍርድ ቤት ሰበር ሰሚ ችሎት የሰጠው የመጨረሻ ውሳኔ ሕገ መንግሥታዊ ትርጉም ያስፈልገዋል ተባለ፡፡ሰበር ሰሚ ችሎቱ የመጨረሻውን ውሳኔ የሰጠው ከሐምሌ ወር 1987 ዓ.ም. ጀምሮ “CROWN HOTEL” የሚለውን የንግድ ስያሜ፣ በኢትዮጵያዊ አዕምሯዊ ንብረት ጥበቃ ጽሕፈት ቤት አስመዝግበው እያሳደሱ ሲጠቀሙበት የቆዩትና እየተጠቀሙበት ያሉት የሆቴሉ ባለቤት ወይዘሮ ዘውዲቱ መስፍን መሆናቸውን ነበር፡፡በሰበር የመጨረሻ ውሳኔ ቅር በመሰኘት ለሕገ መንግሥት ጉዳዮች አጣሪ ጉባዔ ያመለከተው ሲክስ ኮንቲኔንትስ ሆቴል ኢንክ (Six Continents Hotels Inc.) ነው፡፡ ጸሜክስ ግሎባል ኢንተርፕራይዝ ኃላፊነቱ የተወሰነ የግል ማኅበር ልደታ የጋራ መኖሪያ ቤቶች መካከል ባለ ሰፊ ቦታ ላይ እየገነባው ለሚገኘው ባለ አምስት ኮከብ ሆቴል “CROWN PLAZA” የሚለውን የንግድ ስያሜ ለመጠቀም ከአገሪቱ ኢንቨስትመንት ጋር በቀጥታ የተገናኘ ቢሆንም፣ ሰበር ችሎቱ ግን በሕገ መንግሥቱ አንቀጽ 80(3ሀ) ላይ የተሰጠውን ሥልጣን ተላልፎ የመጨረሻ ውሳኔ መስጠቱ ተገቢ እንዳልሆነ ሲክስ ኮንቲኔንትስ ሆቴልስ ኢንክ በማመልከቻው ገልጿል፡፡ሲክስ ኮንትኔንትስ በጸሜክስ ግሎባል በኩል እንዲሰጠው በተደጋጋሚ ያመለከተው “CROWN PLAZA” የንግድ ስያሜ “CROWN HOTEL” በሚል ስያሜ ቀድሞ መመዝገቡንና ተመሳሳይ በመሆኑ እንደማይፈቀድለት በየደረጃው ሲወሰንበት የመጣ ቢሆንም፣ የመጨረሻና የማያዳግም ዕልባት ለማግኘት ወደ ሕገ መንግሥት ጉዳዮች አጣሪ ጉባዔ አመልክቷል፡፡አጣሪ ጉባዔው የቀረበለትን የማመልከቻ ሰነድ ተመልክቶ በሰጠው አስተያየት እንደገለጸው፣ የኢፌዴሪ ሕገ መንግሥት የኢትዮጵያ ብሔሮች፣ ብሔረሰቦችና ሕዝቦች የሰላም የዴሞክራሲ የኢኮኖሚ፣ ፖለቲካና ማኅበራዊ ዕድገትን በማሳካት፣ አንድ የኢኮኖሚ ማኅበረሰብ የመገንባት ዓላማዎችና እምነቶች መያዙን በግልጽ አስፍሯል፡፡ ይህ ዕውን የሚሆነው ከማንም በላይ ሥር ሰዶ ያለውን ድህነት በመዋጋትና በመቅረፍ ነው፡፡ ከዚህ ጎል ለጎን ደግሞ ተጨማሪ ሥራዎችን መሥራት ነው፡፡ እንደ ኢትዮጵያ ባሉ አገሮች ውስጥ የባለሀብቱ አቅምና ብዛት አነስተኛ በሆነበት ሁኔታ ቀጥታ የውጭ ኢንቨስትመንት ዋናው መሆኑን አብራርቷል፡፡በሕገ መንግሥት አንቀጽ 41(1-7) 43(1) ላይ እንደተደነገገው፣ የአገሪቱ ሕዝቦች የማያቋርጥ ዕድገት የማግኘት መብታቸውን መንግሥት ማረጋገጥ የሚችለው አዳዲስ ቀጥታ የውጭ ኢንቨስትመንት በማስፋፋት፣ ዓመታዊ ግብር በመሰብሰብና ተጨማሪ የሥራ መስኮች እንዲፈጠሩ በማድረግ መሆኑን ጉባዔው ገልጿል፡፡ በመሆኑም የንግድ ምልክት ምዝገባና ጥበቃ ሕጎች ስለንግድ ምልክት መመሳሰል ግልጽ ምላሽ ከሌላቸው፣ የልማት ፍላጎትና የአልሚዎች ቁጥር ባልተጣጣመበት ዓለም ውስጥ ያለውን አገራዊ የመልማት ፍላጎት ማሳካት እንደማይቻል አብራርቷል፡፡ ለኢንቨስትመንት ሰፊ በር የሚከፍት ትርጉም መስጠቱ ይበልጥ ሕገ መንግሥታዊነትን የሚያረጋግጥ ሆኖ እያለ፣ የፌዴራል ጠቅላይ ፍርድ ቤት ሰበር ሰሚ ችሎት ሕጉን በጠባቡ የተረጎመበት አግባብ ሕገ መንግሥቱን እንደሚቃረን ገልጾ ጉባዔው አስተያየት መስጠቱ ታውቋል፡፡ በመሆኑም ለ“CROWN HOTEL” የወሰነው ውሳኔ  የሕገ መንግሥት ትርጉም እንደሚያስፈልገው በመግለጽ፣ መጋቢት 28 ቀን 2009 ዓ.ም. ድምዳሜ ላይ በመድረስ ሕገ መንግሥታዊ ትርጉም እንዲሰጥበት ለፌዴሬሽን ምክር ቤት ጉባዔው አስተያየቱን አቅርቧል፡፡ 